กรณีศึกษา บ๊วยคืนชีพ
“ความยาก” เป็นส่วนประกอบหนึ่งของ “ความสำเร็จ” มีบ๊วยยี่ห้อหนึ่งชื่อแปลกๆ พร้อมกับดีไซน์และแพ็กเกจจิงสะดุดตา บ๊วยนี้มีชื่อว่า บ๊วยคืนชีพ แล้วทำไมต้องใช้ชื่อว่า บ๊วยคืนชีพ ลงทุนแมนจะเล่าให้ฟัง
22 มิ.ย. 2561

กรณีศึกษา บ๊วยคืนชีพ / โดย ลงทุนแมน
“ความยาก” เป็นส่วนประกอบหนึ่งของ “ความสำเร็จ”
มีบ๊วยยี่ห้อหนึ่งชื่อแปลกๆ
พร้อมกับดีไซน์และแพ็กเกจจิงสะดุดตา
บ๊วยนี้มีชื่อว่า บ๊วยคืนชีพ
แล้วทำไมต้องใช้ชื่อว่า บ๊วยคืนชีพ
ลงทุนแมนจะเล่าให้ฟัง
บ๊วยคืนชีพ เป็นสินค้าภายใต้แบรนด์ Mag Mag ของคุณนนทกช ปัญญาปัทม์ โดยครอบครัวเขานั้นทำธุรกิจเช่าอุปกรณ์ถ่ายทำภาพยนตร์ พวกกล้อง ไฟต่างๆ ทำให้เขาเลือกเรียนด้านนิเทศ จุฬาฯ เอกโฆษณาเพื่อมาสานต่อธุรกิจครอบครัว
อย่างไรก็ตาม เขาก็ยังมีความสนใจด้านการทำอาหารโดยเฉพาะขนม และผลไม้ไทย โดยเฉพาะแนวคิดที่จะทำสินค้าเหล่านั้นให้เป็นสินค้าพรีเมียม
ในช่วงแรก คุณแม็คเปิดร้านขายขนมเล็กๆ แถวบางขุนนนท์ โดยขายสาคูมะพร้าวอ่อนด้วยเงินทุนตั้งต้น 600 บาท แต่ไม่ได้ขายทุกวันเพราะเขายังทำอาชีพหลักเกี่ยวกับธุรกิจถ่ายโฆษณาอยู่
อย่างไรก็ตาม ด้วยรสชาติขนมที่อร่อย ทำให้ลูกค้าโทรมาถามที่ร้านตลอด ทำให้ช่วงนั้นคุณแม็คจึงปรึกษากับทางบ้านว่า เขาควรจะมาขายขนมนี้เป็นเรื่องเป็นราวดีไหม
เมื่อที่บ้านเห็นด้วย คุณแม็คจึงเดินหน้าลงมือทำตามความตั้งใจของเขาทันที..
เขาตัดสินใจแต่งร้านเพิ่มเติม รวมทั้งเริ่มนำสินค้าไปขายที่องค์การตลาดเพื่อเกษตรกร หรือ อตก. จนไม่นานนักก็เริ่มเข้าไปขายในร้าน วิลล่า มาร์เก็ท ซึ่งในช่วงนี้ เขาเริ่มเพิ่มสินค้าอื่นๆ เช่น ผลไม้แห้ง รวมไปถึงบ๊วย
ช่วงนั้น คุณแม็คเล่าว่าสินค้าเขาขายดี จนเวลาทั้งหมดแทบจะอยู่แต่กับงาน แต่เขากลับไม่รู้สึกเหนื่อย เพียงเพราะเขาทำงานแล้วมีความสุข..
ช่วงนั้นเขาเริ่มคิดว่า สินค้าตัวไหนที่ควรจะนำมาทำสินค้าพรีเมียม ซึ่งคำตอบที่ได้อาจจะฟังแล้วดูแปลกๆ สินค้านั้นก็คือ บ๊วย..
สาเหตุที่เป็นบ๊วยเพราะเขามองว่าคนไทยนั้นชอบอาหารที่มีรสเปรี้ยว จึงตัดสินใจทุ่มเทในการพัฒนาสินค้าตัวนี้อย่างเต็มที่
ส่วนทำไมต้อง บ๊วยคืนชีพ นั่นก็เพราะว่า คุณแม็คมองว่าในหน้าหนาวดอกบ๊วยมักจะออกดอกสวยงาม ขณะที่ดอกไม้อื่นๆ มักจะตายหมด ทำให้เขานำไอเดียนี้มาตั้งชื่อว่า บ๊วยคืนชีพ..
และอย่างที่ทุกคนรู้ นับจากนั้น บ๊วยคืนชีพ ก็ประสบความสำเร็จ เป็นสินค้าที่พีคที่สุดในบริษัทของเขา
ปัจจุบัน นอกจากบ๊วยคืนชีพซึ่งเป็นสินค้าสุดฮอตแล้ว แบรนด์ Mag Mag ยังมี สินค้าชื่ออื่นๆ ที่มีชื่อเรียกเก๋ๆ เช่น ลูกไหนองุ่น พรุนไหมจ๊ะ สมอหอมอโรคยา ผลของสตรอว์เบอร์รี่ น้ำผึ้งหอมดอกไม้สด ทุเรียนกรอบ ชาทิกวมอิม บ๊วยแดง และ สับปะรดจบเลย
รายได้บริษัท เวย์ตาน่า จำกัด
ปี 2558 รายได้ 16.5 ล้านบาท
ปี 2559 รายได้ 19.6 ล้านบาท
สาเหตุที่คุณแม็คตั้งชื่อบริษัทว่า เวย์ตาน่า เพราะเขาสนใจพุทธศาสนาด้วย โดยชื่อนี้นำมารากศัพท์ภาษาบาลีคำว่า เวทนา ที่แปลว่าความรู้สึกนั่นเอง
มีคนเคยถามว่า การที่เขาไม่มีความรู้ในด้านการทำอาหารหรือการผลิตสินค้าในโรงงานนั้นทำให้การทำงานยากไหม
เขาตอบว่า ยากมาก แต่เขามี 2 ทางที่จะเลือกคือ ล้มเลิกเพราะมันยาก กับเดินหน้าต่อทำในสิ่งที่เขารู้สึกว่า ทำแล้วมีความสุข..
ถ้าเป็นเรา เราจะเลือกทางไหน?
สำหรับคุณแม็ค เขาเลือกทางที่ 2 โดยได้ศึกษาหาความรู้ด้วยตนเองเพิ่มเติม ในสิ่งที่ตนเองไม่ถนัด ขณะที่ใช้สิ่งที่ถนัดมาออกแบบผลิตภัณฑ์แพ็กเกจจิงให้ดูดี ทันสมัย พร้อมด้วยสโลแกนที่เก๋ ตัวหนังสือขนาดใหญ่คล้ายๆ การพาดหัวข่าว เพื่อเพิ่มความน่าสนใจ
เรื่องนี้ทำให้เราคิดได้ว่า
ถ้าเราเจอความยากลำบากในการทำอะไรสักอย่าง
แต่ถ้าสิ่งนั้นเป็นสิ่งที่เรารักและมีความสุข ขอให้เรามุ่งมั่นและหาทางในการทำสิ่งนั้นให้ประสบความสำเร็จ
อย่าให้ความยากคือ เหตุผลเดียวที่จะทำให้เราหยุดหรือล้มเลิกทำในสิ่งที่เรารัก
เพราะเมื่อเราผ่านมันมาได้ เราก็จะค้นพบว่า
แท้จริงแล้ว “ความยาก” เป็นส่วนประกอบหนึ่งของ “ความสำเร็จ” นั่นเอง..
----------------------
ติดตามเรื่องราวความสำเร็จอื่น ๆ ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-3 ที่ร้านหนังสือชั้นนำทั่วประเทศ
----------------------
Reference
-
-
-
-
-
-
-
-
[7557].